Jesusga musyarganmi paypa munayninman lapantapis Tayta Dios churamushganta.
Tsaynogpis musyarganmi cay patsapita taytan cagman cuticunanpag caycashganta.
Tsaymi Pascua aniversario galaycunanpagna caycaptin discïpuluncunawan cënananpag juntacargan.
Tsaypäga Simonpa tsurin Judas Iscariotita Satanás maynami tantyatsishgana cargan autoridäcunaman Jesusta entregananpag.
Discïpuluncunawan Jesús cënaycarmi mësapita sharcurcur janan cag röpanta jorgorgan.
Nircurna discïpuluncunata cuyashganta tantyatsinanpag toällata tseglanman watacurcur paycunapa chaquincunata maylapargan.
Maylaparcurnami toällawan chaquincunata sëcapargan.
Chaquinta maylapänanpag caycaptinmi Simón Pedro caynog nergan:
“Tayta,
chaquëta manami maylapämanquimantsu.”
Tsauraga Jesús caynog nergan:
“Gam manami tantyanquitsu imanir maylapänäpag cashgantapis.
Nircurragmi tantyanquipag.”
Tsauraga Pedro nergan:
“Imanog captinpis chaquëta manami maylapämanquimantsu,
tayta.”
Tsaynog niptinmi Jesús nergan:
“Chaquiquita mana maylapaptëga manami discïpulö canquimantsu.”
Niptinmi nergan:
“Tsaynog captenga maquëtapis y umätapis maylapaycalämay,
tayta.”
Tsauraga Jesús nergan:
“Tsayrag armacushcunapaga chaquilanmi maylaypag caycan.
Tsayrag armacushcuna limpio cashgannogmi jutsa rurashgayquipita perdonashgana car limpiuna carcaycanqui.
Jucniquimi itsanga jutsancunata mana cachariptin armacöninog caycan.”
Tsaynog nergan juc discïpulun payta entregananpag cashganta musyarmi.
Discïpuluncunapa chaquinta maylapayta usharcurnami jorgushgan röpanta jaticurcur mësaman yapay jamacorgan.
Nircurnami caynog nergan:
“¿Tantyapäcunquicu imanir chaquiquicunata maylapashgätapis?
Yachatsicog caycar chaquiquicunata maylapaycaptëga gamcunapis ricacamashgayquinogla chaquiquicunata jucniqui jucniquipis maylapänacäriy.
Ashmaynogla tsaynog rurashcä ricacamar gamcunapis ashmaynogla canayquipagmi.
Musyashgantsinogpis ashmayga manami patronninpita más munayniyogtsu caycan.
Tsaynoglami cacha aywagpis cachagninpita más munayniyogtsu caycan.
Tsaynog captenga yätsishgänogla yanapanacorga cushishgami cawapäcunquipag.